# Dansàneu

El Dansàneu, també conegut com a Festival de Cultures del Pirineu o Mercat Festiu de les Cultures del Pirineu, és un esdeveniment català de música, dansa i patrimoni que aglutina la cultura popular i tradicional dels Pirineus catalans. N'és organitzador i titular el Consell Cultural de les Valls d'Àneu, que té com a objectius el desenvolupament i la promoció dels béns culturals d'aquest territori d'ençà de la dècada de 1980.

## Història

El Dansàneu fou concebut l'any 1992 com un curs de dansa local a Esterri d'Àneu mitjançant un projecte de dinamització de les Valls d'Àneu, promogut pel Consell Cultural de les Valls d'Àneu i amb el suport de tots els municipis que en formen part i de l'Institut d'Estudis Illerdencs, el Consell Comarcal del Pallars Sobirà i posteriorment també de l'Ecomuseu de les Valls d'Àneu. L'encarregat de coordinar-lo fou el pedagog de dansa tradicional catalana Joan Serra i Vilamitjana, que li va conferir un format de festival divers i plural i s'hi va mantenir com a professor i director fins al 2012.
Durant la primera edició de l'esdeveniment, i amb l'ànim de recuperar la perspectiva històrica i de difusió dels béns i materials que envolten les danses populars dels Pirineus, Dansàneu va inaugurar l'exposició DANSAR, que va dedicar tres blocs a la fotografia dels diferents espectacles, als instruments musicals propis i a la indumentària i complements de festa d'aquestes danses.
D'ençà llavors, i especialment durant la dècada de 2010, el festival va anar definint-se amb un estil propi i una programació d'estiu amb esdeveniments combinats de música i dansa tant d'arrel com dels vessants clàssica i contemporània. El 2015 es va refundar obrint-lo al públic de qualsevol edat i vinculant la riquesa patrimonial i artística amb la natural pròpia del territori pirinenc. Anys més tard, el 2021 va rebre el Premi Nacional de Cultura, atorgat pel Consell Nacional de la Cultura i de les Arts pertanyent a la Generalitat de Catalunya. El jurat va justificar-ne la distinció al·legant al fet que el certamen «és respectuós amb el territori i articulat d'acord amb una triada cultural única com és la dansa, la música i el patrimoni entès des de diversos vessants: l'arquitectònic i artístic de les Valls d'Àneu, el natural i també l'immaterial», així com per «la voluntat d'acompanyar els creadors i creadores del país fomentant el concepte de «laboratori », el treball en xarxa i la voluntat d'esdevenir una referència transfronterera».

## Referències

* 1 2 3 Reixach, Roser «Dansàneu: la màgia de ballar al Pirineu». Revista Caramella, núm. 6, 2002, pàg. 48-51.
* 1 2 3 Centre d'Informació i Documentació «Dansàneu. Tradició i modernitat». Interacció. Diputació de Barcelona, 14-10-2016.
* ↑ Oficina Autònoma Interactiva Docent «Biografia - Joan Serra i Vilamitjana». Dipòsit Digital de la Universitat Autònoma de Barcelona, 2016 [Consulta: 5 desembre 2020].
* ↑ Mauri i Sarroca, Judith «Exposició DANSAR». Revista Àrnica, núm. 11, 11-1992, pàg. 36-38.
* 1 2 «El Dansàneu, Premi Nacional de Cultura». Enderrock, 27-05-2021. [Consulta: 28 maig 2021].
* ↑ Agència Catalana de Notícies. «El Dansàneu, Premi Nacional de Cultura 2021». Segre, 27-05-2021. [Consulta: 28 maig 2021].
* ↑ «Premis Nacionals de Cultura 2021». Consell Nacional de la Cultura i de les Arts. [Consulta: 27 maig 2021].